Beurtkrag: SA betaal nou vir staatskaping | Netwerk24
Deur Sarel van der Walt en Llewellyn Prince 06 Desember 2018 21:03
Eskom bevind hom in ’n nood- en krisistoestand.
Die uiteindelike erkenning uit owerheidsweë het Donderdag gekom van niemand minder nie as Pravin Gordhan, minister van openbare ondernemings - wat Suid-Afrikaners toe ook sommer onvoorwaardelik om verskoning gevra het vir die ongerief wat deur beurtkrag veroorsaak word.
Pravin Gordhan, minister van openbare ondernemings, op Donderdag se nuuskonferensie in Johannesburg. Foto: Felix Dlangamandla
“Suid-Afrika betaal nou die prys vir die staatskaping van Eskom en die verouderde kragstasies,” het Gordhan gesê ná ’n vergadering met die topbestuur van Eskom by Megawattpark, Eskom se hoofkantoor in Johannesburg waarop noodplanne bespreek is om die huidige situasie te beredder.
Gordhan het op ’n mediakonferensie na die vergadering gesê omdat die kragverskaffer hom in ’n nood- en krisistoestand bevind, het dit nodig geword om mense met vaardighede na kragstasies te stuur om te help om die huidige kragkrisis op te los.
Gordhan het erken Eskom kommunikeer nie goed oor die situasie nie maar het onderneem dat die publiek van volgende week af beter ingelig sal word.
Hy het darem ook goeie nuus gehad: Gordhan hoop beurtkrag wat Suid-Afrikaners die laaste week gereeld in die donker laat, teen Kersfees iets van die verlede sal wees.
Hy het sakelui die versekering gegee dat wanneer die meeste maatskappye teen middel Januarie volstoom begin werk ná die vakansie, dinge beter sal gaan en die stelsel meer stabiel sal wees.
Volgens hom is Eskom se topbestuur besig om ’n noodplan op te stel oor wat die volgende vyf jaar gedoen moet word. Dit sal later aan ’n groep deskundiges voorgelê word om te bepaal of dié planne uitvoerbaar is.
Gordhan sê dat daar probleme met die ontwerp en die toerusting van die Medupi- en Kusile-kragstasies is.
Hy het ook gesê “internasionale maatskappye soos Hitachi” het werk wat substandaard is, verrig. “Daar sal gevolge wees. As daar soveel geld op hierdie maatskappye bestee word en hulle lewer nie werk van gehalte nie, het ons ’n giftige kombinasie.”
Gordhan sê een van hul planne is om plaaslike kragstasiebestuurders te bemagtig en seker te maak hulle het die regte ondersteuningstrukture. Daar sal ook van die kragstasiebestuurders verwag word om bepaalde doelwitte te bereik.
Gordhan sê Eskom het ’n uitdaging voor hom en die eerste doelwit is om beurtkrag uit die weg te ruim.
Jabu Mabuza, voorsitter van die Eskom-direksie, het op sy beurt gesê dat die probleme by Eskom nie deur die kragreus alleen veroorsaak is nie, maar deur “alle Suid-Afrikaners, sy regering en sy mense”.
Die heersende probleme kan deels ook voor die deur van Eskom en sy kontrakwerkers gelê word;
Eskom het nie genoeg aandag aan kontrakwerkers geskenk nie en
Die Medupi-kragstasie lewer nie die hoeveelheid krag as waarvoor dit gebou is nie.
Meer oor: Pravin Gordhan | Staatskaping | Beurtkrag
KYK: Eskom beleef noodtoestand, erken Gordhan